ddrg/super_eurlex huggingface dataset:
Virallinen lehti nro C 380 , 16/12/1996 s. 0055



A4-0373/96 Päätöslauselma, johon sisältyy Euroopan parlamentin lausunto Euroopan rahapoliittisen instituutin puheenjohtajan uudelleen nimittämisestä ajalle 1. tammikuuta 1997 - 30. kesäkuuta 1997 Euroopan parlamentti, joka - ottaa huomioon neuvoston 8. marraskuuta 1996 päivätyn kirjeen (C4-0603/96), - ottaa huomioon Euroopan rahapoliittisen instituutin neuvoston 13. toukokuuta 1996 antaman suosituksen, - ottaa huomioon neuvoston 3. kesäkuuta 1996 antaman lausunnon, - ottaa huomioon EY:n perustamissopimuksen 109 f artiklan, - ottaa huomioon työjärjestyksensä 36 artiklan, - ottaa huomioon talous- ja raha-asioita sekä teollisuuspolitiikkaa käsittelevän valiokunnan suosituksen (A4-0373/96), 1. Antaa puoltavan lausunnon Alexandre Lamfalussyn uudelleen nimittämisestä Euroopan rahapoliittisen instituutin puheenjohtajaksi ajalle 1. tammikuuta 1997 - 30. kesäkuuta 1997; 2. Kehottaa puhemiestään välittämään tämän päätöslauselman neuvostolle komissiolle ja jäsenvaltioiden hallituksille.
Virallinen lehti nro C 362 , 02/12/1996 s. 0265



B4-1294/96 Päätöslauselma murhista El Salvadorissa Euroopan parlamentti, joka A. ottaa huomioon syvästi tyrmistyneenä San Salvadorin Valle Nuevossa lokakuun 20. päivänä 1996 tehdyt seitsemän murhaa, joiden uhreista neljä oli lapsia, B. on syvästi huolestunut tunnetun laulajan ja FMLN:n entisen jäsenen Francisco Antonio Manzaneres Moniarasin murhasta, joka tapahtui 8. lokakuuta 1996 oloissa, jotka viittaavat laittomaan teloitukseen, johon PNC (kansallinen poliisi) osallistui, C. ottaa huomioon, että väkivalta on viime viikkojen aikana jälleen lisääntynyt ja johtanut kymmeniin kuolonuhreihin, D. ottaa huomioon, että ihmisoikeusasiamies Victoria Aviles ja ihmisoikeuksien loukkaamisen uhrien tapauksia käsittelevä uhrien omaisten muodostama komitea (Codefan) ovat sitä mieltä, että nämä murhat saattavat olla uusi «kuolemanpartioiden» seuraajien puolisotilaallisten ryhmien aiheuttama väkivaltakierre, E. ottaa huomioon, että YK:n pääsihteeri Boutros-Ghali ilmaisi elokuussa 1996 huolensa siitä, että kansallisten poliisivoimien perustaminen koko maahan on viivästynyt, F. ottaa huomioon, että puolisotilaalliset joukot olivat vastuussa 40 000 murhasta vuosina 1980 - 1992 ja jälkeenpäin ne jatkoivat FMLN:n sotilaiden murhaamista, G. ottaa huomioon, että presidentti Armando Calderón on määrännyt tutkittavaksi «kuolemanpartioiden» uudelleen alkaneen toiminnan, H. ottaa huomioon, että tämä väkivalta uhkaa vakavasti demokratian vakauttamista El Salvadorissa, I. on huolestunut El Salvadorin parlamentin 11. lokakuuta 1996 tekemästä päätöksestä ottaa jälleen käyttöön kuolemanrangaistus, vaikka El Salvador on allekirjoittanut kuolemanrangaistusta vastustavan kansainvälisen sopimuksen; Euroopan parlamentti, joka 1. Välittää osanottonsa uhrien omaisille; 2. Pyytää presidentti Armando Calderónia tekemään syvällisen tutkinnan näistä murhista ja niiden mahdollisista yhteyksistä entisiin «kuolemanpartioihin» ja ryhtymään tarpeellisiin toimiin murhista vastuussa olevien saattamiseksi oikeuden eteen; 3. Pyytää ihmisoikeusasioita käsitteleville järjestöille kaikkia mahdollisia teknisiä ja humaanisia apukeinoja heidän työnsä kehittämiseksi; 4. Pyytää kuolemanrangaistuksen ja muiden rangaistuksia koventavien toimien, kuten «rikosten vastaisen erityislain» poistamista El Salvadorin lakikirjasta, jotta maaliskuun 1997 vaalit voidaan pitää parhaassa mahdollisessa ilmapiirissä; 5. Pyytää komissiota jatkamaan ihmisoikeuksien hyväksi työskentelevien järjestöjen tukemista ja jatkamaan El Salvadorin demokratisoimisprosessin tukemista; 6. Pyytää El Salvadorin hallitusta tutkimaan näitä murhia ja takaamaan elämisen oikeuden kaikille kansalaisille ilman poikkeuksia; 7. Kehottaa puhemiestään välittämään tämän päätöslauselman komissiolle, neuvostolle, jäsenvaltioiden hallituksille ja El Salvadorin hallitukselle.
Virallinen lehti nro C 198 , 08/07/1996 s. 0207



B4-0740, 0801, 0822 ja 0832/96 Päätöslauselma National League for Democracy -liiton kieltämisestä Burmassa Euroopan parlamentti, joka - ottaa huomioon aikaisemmat päätöslauselmansa Burman tilanteesta ja erityisesti 23. toukokuuta 1996 antamansa päätöslauselman ihmisoikeusloukkauksista Burmassa (Myanmar) ((Kyseisen päivän istunnon pöytäkirja, osa II, kohta 10 c)), A. on järkyttynyt Rangoonin sotilasjuntan päätöksestä kieltää Nobelin ja Saharovin palkintojen voittajan Aung San Suu Kyin johtama NLD nykyisen järjestelmän vastaisten poliittisten mielipiteenilmaisujen estämiseksi, B. katsoo, että valtion turvallisuusneuvosto sääti 6. kesäkuuta 1996 uuden lain, jonka mukaan poliittisesta arvostelusta ja poliittisten puheiden pitämisestä voidaan rangaista 20 vuoden vankeusrangaistuksella ja jossa sallitaan yli viiden hengen julkisten poliittisten kokousten kieltäminen, C. on vakavasti huolestunut jatkuvista ihmisoikeusloukkauksista Burmassa ja vakuuttunut siitä, että on perusteltua uskoa, että Burman yleisen ihmisoikeustilanteen lisäselvitykset ovat välttämättömiä, D. muistuttaa, että Burmasta tulee Aseanin alueellisen foorumin jäsen 23. heinäkuuta 1996 ja että se osallistuu seuraaviin Aseanin kokouksiin tarkkailijana, 1. Tukee Burman demokraattisten voimien ja Aung San Suu Kyin kamppailua demokratian periaatteisiin ja ihmisoikeuksien kunnioittamiseen perustuvan oikeusvaltion luomiseksi; 2. Tuomitsee voimakkaasti ihmisoikeusloukkaukset Burmassa ja erityisesti valtion turvallisuusneuvoston säätämän NLD:n kieltävän uuden lain, joka on vakava hyökkäys ihmisoikeuksia ja sananvapautta vastaan; 3. Korostaa jälleen sen tarvetta, että EU ja jäsenvaltiot eristävät valtion turvallisuusneuvoston poliittisesti ja taloudellisesti, ja tukee demokraattisia voimia kyseisessä maassa; 4. Pyytää Aasian maita tekemään kaikkensa valtion turvallisuusneuvoston eristämiseksi poliittisesti ja taloudellisesti ja tukemaan maan demokraattisia voimia; 5. Pyytää lisäksi - komissiota laatimaan kertomuksen Burman yleisestä ihmisoikeustilanteesta, - neuvostoa viipymättä laatimaan sellaisen muodollisen julkilausuman ihmisoikeusloukkauksista Burmassa, jonka antamisen Yhdistyneen kuningaskunnan yhteistyöstä kieltäytymisen politiikka esti äskettäin; 6. Kehottaa puhemiestään välittämään tämän päätöslauselman neuvostolle, komissiolle, Burman viranomaisille ja YK:n pääsihteerille.
Virallinen lehti nro C 198 , 08/07/1996 s. 0212



B4-0772, 0778, 0792 ja 0816/96 Päätöslauselma Wei Jingshengin vakavasta tilanteesta ja ihmisoikeuksien loukkauksista Kiinassa Euroopan parlamentti, joka - ottaa huomioon tiedonannon komission Kiinan ja Euroopan suhteiden pitkän aikavälin politiikasta (KOM(95)0279), - muistuttaa aiemmista Kiinan tilannetta koskevista päätöslauselmistaan, A. ottaa huomioon, että työ- ja vankileireillä, jotka tunnetaan nimellä laogai, satojatuhansia ihmisiä pidetään vangittuina epäinhimillisissä oloissa, B. ottaa huomioon, että Kiinan kansantasavallan alueella voimassa olevien lakien nojalla 68:sta rikkomuksesta voi saada kuolemantuomion, mm. veronkierrosta, C. ottaa huomioon, että eri kansainvälisten järjestöjen selontekojen mukaan kuolemanrangaistusten määrä on moninkertaistunut Kiinassa, D. ottaa huomioon, että kiinalaista toisinajattelijaa Wei Jingshengiä pidetään tällä hetkellä vangittuna ja että hänen terveydentilansa on erityisen huolestuttava, E. ottaa huomioon, että Wei Jingshengin tapaus herättää perustavaa laatua olevia, ehdottomia oikeuksia - kuten ilmaisun- ja mielipiteenvapautta - koskevia kysymyksiä, F. ottaa huomioon, että oikeudenkäynti Wei Jingshengiä vastaan oli täysin oikeuden vastainen, G. ottaa huomioon, että kidutusta ja pahoinpitelyä käytetään edelleen laajalti ja järjestelmällisesti Kiinassa mm. poliisiasemilla, nuorisovankiloissa, työleireillä ja vankiloissa, H. ottaa huomioon, että yleisten asiain neuvosto totesi 4. joulukuuta 1995, että EU:n tärkeimmät päämäärät sen Kiinan suhteissa ovat mm. «edistää demokratiaa, laillisuusperiaatteeseen perustuvia rakenteita ja ihmisoikeuksien kunnioittamista», 1. Tuomitsee erittäin voimakkaasti jatkuvat ihmisoikeuksien loukkaukset Kiinan kansantasavallan alueella; 2. Vaatii kaikkien mielipiderikkomusten takia vangittujen vapauttamista ja välitöntä laogaiden sulkemista; 3. Vaatii Kiinan kansantasavallan hallitusta vapauttamaan välittömästi Wei Jingshengin ja varmistamaan, että hän voi saada asianmukaista lääkärinhoitoa; 4. Vaatii Kiinan kansantasavallan hallitusta järjestämään viipymättä Wei Jingshengin tapauksen uuden, riippumattoman oikeuskäsittelyn, joka on avoin kansainvälisille tarkkailijoille; 5. Vaatii Kiinan hallitusta antamaan kansainvälisille humanitaarisille järjestöille pääsyn vankien luo Kiinan vankiloissa; 6. Pyytää komissiota antamaan mitä pikimmin Euroopan parlamentille kertomuksen unionin nykyisestä Kiinan-politiikasta ja kiinnittämään siinä erityistä huomiota ihmis- ja perusoikeuksien kunnioittamiseen; 7. Katsoo, että Euroopan unionin on oltava valmis käyttämään laajemmin painostusta, mukaan lukien pakotteet, Kiinan kauppa- ja liikesuhteissaan; 8. Kysyy komissiolta, vaikuttavatko Kiinan ihmisoikeusrikkomukset millään tavalla Kiinan pyyntöön päästä WTO:n jäseneksi; 9. Kehottaa puhemiestään välittämään tämän päätöslauselman komissiolle, neuvostolle, jäsenvaltioiden hallituksille sekä Kiinan kansantasavallan hallitukselle.
Virallinen lehti nro C 065 , 04/03/1996 s. 0164



B4-0152, 0159, 0210 ja 0228/96 Päätöslauselma Brasilian alkuperäiskansojen perustuslaillisten oikeuksien loukkauksista Euroopan parlamentti, joka - ottaa huomioon aikaisemmat päätöslauselmansa tarpeesta suojella Brasilian alkuperäiskansojen oikeuksia ja erityisesti 12. lokakuuta 1995 antamansa päätöslauselman Brasilian alkuperäiskansojen tilanteesta ((EYVL C 287, 30.10.1995, s. 202)), A. katsoo, että alkuperäiskansojen «syntyperäinen» oikeus maahansa on suojattu Brasilian perustuslaissa, B. muistuttaa mieliin, että alkuperäiskansojen taistelulla oikeuksiensa virallisen tunnustamisen saamiseksi on pitkä ja traaginen historia, johon on kuulunut salamurhia ja joukkomurhia, ja että heidän alueidensa rajankäyntiä on jatkuvasti vaikeutettu viranomaisten painostamisella, pelottelulla, laittomilla valtauksilla, väkivallalla ja murhilla, C. katsoo, että asetus N:o 1775 antaa kenelle tahansa «edunomaavalle osapuolelle» oikeuden asettaa kyseenalaiseksi intiaanien maanomistus, joka oikeus annettiin asetuksessa N:o 22 vuonna 1991, mutta jonka mukaista rajankäyntiä Brasilian maarekisteriviranomaiset eivät vielä ole saaneet päätökseen, mikä johtuu vaikutusvaltaisten maanomistajien, kullanetsijöiden sekä kaivos- ja puunjalostusyhtiöiden painostuksesta, ja ottaa huomioon, että vain puolet intiaanien maasta oli erotettu vuoteen 1995 mennessä, ja että rajankäyntiprosessi on jäädytetty; 1. Tuomitsee jyrkäsi tämän päätöksen, joka on tehty huolimatta Euroopan parlamentin selvistä vetoomuksista ja Brasilian kansan, monien kansainvälisten järjestöjen sekä alkuperäiskansojen puolustusjärjestöjen selvästi ilmaistuista vastalauseista huolimatta; tukee kaikkia voimassa olevia aloitteita, joissa vaaditaan liittovaltion asetuksen muuttamista, ja yhtyy huoleen, jonka ovat ilmaisseet Brasilian kansalliskongressin ihmisoikeuskomitean puheenjohtaja, sekä muut alkuperäiskansoja avustavat brasilialaiset ryhmät; 2. Vaatii neuvostoa ja komissiota ilmoittamaan Brasilian viranomaisille, etteivät ne hyväksy näiden toimia, kehottaa neuvostoa ja komissiota vaatimaan takuita, joilla reservaattialueiden tulevaisuus turvataan pilottiohjelmilla, sekä harkitsemaan sitä mahdollisuutta, että alkuperäisten kansojen asema liitetään ehdoksi, joka määrää unionin poliittisista, taloudellisista ja kaupallisista suhteista Brasilian kanssa; 3. Kehottaa suhteista Etelä-Amerikkaan vastaavaa valtuuskuntaansa ottamaan asian esille brasilialaisten kollegojensa kanssa heti kun se on mahdollista; 4. Kehottaa puhemiestään välittämään tämän päätöslauselman neuvostolle, komissiolle, Brasilian presidentille ja hallitukselle, Brasilian kansalliskongressin ihmisoikeuskomitean puheenjohtajalle, YK:n ihmisoikeuksien pääkomissaarille, Brasilian alkuperäiskansojen neuvostolle ja alkuperäiskansojen oikeuksien puolustamisen kansalliselle foorumille.
Virallinen lehti nro C 065 , 04/03/1996 s. 0171



B4-0168/96 Päätöslauselma Kiinan äskettäisestä maanjäristyksestä Euroopan parlamentti, joka A. ottaa huomioon Kiinan Yunnanin maakunnassa 3. helmikuuta tapahtuneen maanjäristyksen, jonka voimakkuus oli 7,1 Richterin asteikolla ja jonka keskus oli neljällä Ligangin alueella, jotka ovat erittäin syrjäisiä ja vaikeapääsyisiä ja sijaitsevat korkealla, B. katsoo, että maanjäristys ja sen jälkijäristykset aiheuttivat 250 kuolonuhria, 14 000 loukkaantunutta (joista 4000 vakavasti loukkaantunutta), tuhosivat tai vaurioittivat 41 000 taloa ja rakennusta ja jättivät monet ilman suojaa; Euroopan parlamentti, joka 1. Esittää valittelunsa kaikille järistyksen uhreille sekä menehtyneiden perheille; 2. Kehottaa komissiota antamaan humanitaarista hätäapua maanjäristyksen uhreille yhteistyössä Kiinan keskushallituksen ja maakunnallisten viranomaisten kanssa, perustamalla paikallisen hätäapuohjelman; 3. Kehottaa puhemiestään välittämään tämän päätöslauselman komissiolle, neuvostolle, jäsenvaltioiden hallituksille sekä Kiinan hallitukselle.
Virallinen lehti nro C 065 , 04/03/1996 s. 0163



B4-0153, 0177, 0202 ja 0231/96 Päätöslauselma Sindhin maakunnan tilanteesta Euroopan parlamentti, joka A. on syvästi huolestunut Pakistanin Sindhin maakunnan kaupunkikeskuksissa tapahtuneista laajamittaisista julkisista häiriöistä erityisesti Karachin ja Hyderabadin kaupungeissa, joissa ihmisoikeusloukkauksia ja väkivaltaisuuksia ovat toteuttaneet kaikki osapuolet ja erityisesti Mohajir Quami -liikkeen (MQM) Altaf- ja Haqiqi-ryhmäkunnat ja turvallisuusjoukot sekä lisäksi rikollisjoukkiot, mikä on johtanut tuhansiin kuolemantapauksiin viime vuosina, mukaan lukien turvallisuusjoukkojen jäsenten kuolemat, ja mikä on aiheuttanut maakunnassa kroonisen epävarmuuden tilan, B. ottaa huomioon Amnesty Internationalin 17. elokuuta 1995 päivätyn raportin, Pakistanin ihmisoikeuskomission 19. lokakuuta 1995 päivätyn raportin sekä Human Rights Watch -järjestön vuosikertomuksen 1995 Sindhin maakunnan kaupunkikeskusten tilanteen osalta, C. on äärimmäisen järkyttynyt Sindhin maakunnan edustajainkokouksen ja Pakistanin senaatin MQM-edustajien vangitsemisesta tai kotiarestiin asettamisesta, D. on vakuuttunut siitä, että kyseiset ongelmat aiheuttavat vahinkoa kaikille Sindhin kaupunkialueen yhteisöille, Mohajirsit mukaan lukien, ja ovat vahingollisia Pakistanin taloudelle ja yhteiskunnalliselle kehitykselle; Euroopan parlamentti, joka 1. Tuomitsee viattomien ihmisten murhat, kidutuksen käytön ja muut ihmisoikeusloukkaukset riippumatta siitä, onko ne toteuttanut MQM- ryhmäkuntien tai Pakistanin turvallisuusjoukkojen edustaja, ja pahoittelee erityisesti MQM:n poliittisten johtajien ja hallituksen virkamiesten perheenjäseniin kohdistuvia hyökkäyksiä; 2. Pyytää Pakistanin hallitusta tekemään kaiken voitavansa turvallisuusjoukkojen sellaisten ainesten valvomiseksi, jotka toteuttavat ihmisoikeusloukkauksia, ja suunnittelemaan turvallisuusjoukkojen kouluttamista ihmisoikeuksien ja demokraattisten vapauksien kunnioittamisen osalta; 3. Vetoaa MQM:n molempien ryhmäkuntien johtajiin, jotta nämä pyrkisivät toimimaan täysimääräisesti ja myönteisesti uusien väkivaltaisuuksien estämiseksi; 4. Uskoo, että Mohajir-asian sovitteluratkaisu voidaan saavuttaa ainoastaan täysin rauhanomaisin ja demokraattisin menetelmin, ja pyytää viranomaisia vapauttamaan MQM:n vaaleilla valitut edustajat tai poistamaan heitä koskevat rajoitukset sekä pyrkimään järjestämään tapaamisia Mohajir- oikeuksia koskevan ongelman ratkaisemiseksi rauhanomaisesti; 5. Katsoo, että väkivaltaisuuksien väheneminen on tarvittava edellytys maakunnan vapaiden ja oikeudenmukaisten vaalien tehokkuudelle, joiden pitäisi mahdollistaa se, että kaupunkiväestön edustus vastaa kaikilla tasoilla väestön määrää; 6. Pyytää komissiota ja neuvostoa tarjoamaan yhdessä jäsenvaltioiden kanssa tukea Pakistanin hallitukselle toteuttamalla toimenpiteitä Sindhin maakunnan kaupunkialueiden paikallisväestön keskinäisen ymmärtämyksen edistämiseksi; 7. Kehottaa puhemiestään välittämään tämän päätöslauselman neuvostolle, komissiolle, Pakistanin hallitukselle ja parlamentille sekä Sindhin maakunnan paikallishallinnolle.
Virallinen lehti nro C 269 , 16/10/1995 s. 0169



B4-1126/95 Päätöslauselma puolueellisista oikeudenkäynneistä Keniassa Euroopan parlamentti, joka A. ottaa huomioon tapauksen, jossa kenialaisen ihmisoikeusaktivistin Koigi wa Wamweren ja kolmen muun syytetyn - Charles Kuria Wamweren, James Maigwan ja G.G. Njuguna Ngengin - oikeudenkäynti keskeytettiin yhtäkkiä 11. heinäkuuta 1995 sen jälkeen, kun heidän asianajajiltaan oli kielletty oikeus esittää yhteenvetonsa suullisesti, mikä rikkoo sekä siviili- ja poliittisia oikeuksia koskevaa kansainvälistä sopimusta että Afrikan ihmis- ja kansojenoikeuksien peruskirjaa, joista molemmat Kenia on ratifioinut, B. ottaa huomioon, että tätä ennen syyttäjälle oli annettu mahdollisuus esittää yhteenvetonsa suullisesti 14 päivän aikana, C. on kauhistunut siitä, että nämä neljä miestä - joista kaikki oli otettu mielipidevangeiksi - saattavat saada kuolemantuomion, jos heidät tuomitaan, D. ilmaisee huolensa oikeudenkäyntiä seuranneiden kansainvälisten oikeus- ja ihmisoikeustarkkailijoiden kertomuksista, joiden mukaan näiltä neljältä syytetyltä evättiin mahdollisuus kansainvälisiä normeja noudattavaan puolueettomaan oikeudenkäyntiin, E. katsoo, että tämä tapaus on osa Kenian viranomaisten suorittamaa ilmisoikeusaktivistien ja poliittisten vastustajien ahdistelua ja pelottelua, F. kiittää paronitar Lynda Chalkerin, Yhdistyneen kuningaskunnan merentakaisten alueiden kehityksestä vastaavan ministerin, hiljattain antamaa Kenian ihmisoikeustilannetta koskevaa julkista tuomiota ennen presidentti Moin tapaamista, Euroopan parlamentti, joka 1. Vaatii Koigi wa Wamweren, Charles Kuria Wamweren, James Maigwan ja G.G. Njuguna Ngengin välitöntä ja varauksetonta vapauttamista; 2. Kehottaa Kenian viranomaisia panemaan lopun poliittisten vastustajiensa ahdistelulle ja pelottelulle; 3. Kehottaa puhemiestään välittämään tämän päätöslauselman neuvostolle, komissiolle, Kenian presidentille, jäsenvaltioiden hallituksille ja YK:n pääsihteerille.
Virallinen lehti nro C 269 , 16/10/1995 s. 0171



B4-1170/95 Päätöslauselma Abu-Jamalin tapauksesta Yhdysvalloissa Euroopan parlamentti, joka - ottaa huomioon 15. kesäkuuta 1995 antamansa päätöslauselman ((Kyseisen istunnon pöytäkirja, osa II, kohta 16 g)) kuolemantuomiosta USA:ssa ja Mumia Abu-Jamalin tapauksesta, A. ottaa huomioon, että kyseistä kuolemantuomiota vastustava kansainvälinen liike pakotti Pennsylvanian oikeusviranomaiset siirtämään 17. päiväksi elokuuta määrättyä teloitusta, B. on erittäin huolestunut Philadelphian tuomarin kieltäytymisestä ottaa uudelleen esille Abu-Jamalin oikeudenkäynti, C. muistuttaa, että Abu-Jamal tuomittiin kuolemaan vuonna 1982 poliittisten vehkeilyjen ja vilpillisesti järjestetyn oikeudenkäynnin kautta, D. ottaa huomioon lukuisien eri puolilta maailmaa olevien huomattavien henkilöiden ja hallitusten johtajien, ihmisoikeuksia puolustavien järjestöjen, yhdistysten ja poliittisten puolueiden vetoomukset Abu-Jamalin elämän pelastamiseksi, E. muistuttaa 15. kesäkuuta 1995 antamastaan päätöslauselmasta; 1. Uusii pyyntönsä Abu-Jamalin oikeudenkäynnin uusimisesta; 2. Pyytää Euroopan viranomaisia ja jäsenvaltioiden hallituksia vaikuttamaan Pennsylvanian viranomaisiin Abu-Jamalin teloituksen estämiseksi ja häntä koskevan oikeudenkäynnin uudelleen esille ottamiseksi; 3. Kehottaa puhemiestään välittämään tämän päätöslauselman neuvostolle, komissiolle, jäsenvaltioiden hallituksille ja parlamenteille, Yhdysvaltojen presidentille ja Pennsylvanian osavaltion hallitukselle.
Virallinen lehti nro C 249 , 25/09/1995 s. 0163



B4-0965 ja 0998/95 Päätöslauselma Floresin saarella (Azoreilla) suuria tuhoja aiheuttaneesta myrskystä Euroopan parlamentti, joka A. ottaa huomioon, että Floresin saari on eräs pienimmistä saarista niiden yhdeksän saaren joukossa, jotka muodostavat Azorien autonomisen alueen, B. ottaa huomioon 6. - 9. kesäkuuta 1995 Floresin saarella sattuneen rankkasateen, joka aiheutti arviolta 1,7 miljardin Portugalin escudon suuruiset vahingot, mukaan lukien teille, asunnoille, sadolle, kotieläimille ja laitumille aiheutuneet vahingot, C. ottaa huomioon, että aluehallitukselta puuttuu operatiivinen kapasiteetti aiheutuneiden vahinkojen korjaamiseksi alueellisten viranomaisten antamasta avusta huolimatta ja että on välttämätöntä tarjota nopeasti avustushenkilökuntaa, teknistä välineistöä ja rahoitusapua tilanteen hoitamiseksi, D. pitää erittäin tärkeänä, että paikalliset ja alueelliset viranomaiset pystyisivät hoitamaan tällaiset tapaukset, Euroopan parlamentti, joka 1. Ilmaisee solidaarisuutensa Floresin väestölle ja erityisesti niille, jotka menettivät kotinsa tai eivät pysty liikkumaan saarella; 2. Kehottaa komissiota myöntämään poikkeusjärjestelynä osarahoitusta, jota ei tarvitse maksaa takaisin, saaren asukkaiden kärsimien vahinkojen ja menetysten pienentämiseksi ja aineellisten vahinkojen korjaamiseksi; 3. Kiinnittää komission ja jäsenvaltioiden hallitusten huomiota tarpeeseen osoittaa mahdollisimman hyvät tekniset ja inhimilliset voimavarat julkisille laitoksille, joiden tehtävänä on estää ja hoitaa katastrofeja ja hätätilanteita; 4. Kehottaa puhemiestään välittämään tämän päätöslauselman neuvostolle, komissiolle, Azorien autonomisen alueen aluehallitukselle ja alueelliselle edustajakokoukselle ja Lagesin, Floresin ja Santa Cruz das Floresin kunnanvaltuustoille.
Virallinen lehti nro C 249 , 25/09/1995 s. 0156



B4-1010, 1024 ja 1032/95 Päätöslauselma EU:n kansalaisten kidnappauksesta Kashmirissa Euroopan parlamentti, joka A. on järkyttynyt seitsemän ulkomaalaisen turistin ja heidän oppaansa kidnappauksesta, joka tapahtui 4. heinäkuuta 1995 Pahalgamin lähellä Kashmirissa, B. ottaa huomioon, että tähän asti tuntematon ryhmä, joka käyttää itsestään nimitystä Al Faran, ilmoitti olevansa vastuussa sekä kidnappauksesta että jälkeenpäin tapahtuneesta kolmen turistin ja oppaan vapauttamisesta, ja että sen jälkeen kun yhden kidnapatun turistin onnistui paeta, ryhmä kidnappasi erään toisen turistin, C. on syvästi huolissaan siitä, että kahta brittiläistä turistia, Paul Wellsiä ja Keith Mangania, yhtä saksalaista turistia, Dirk Hasertia ja jäljelle jäänyttä amerikkalaista turistia Donald Hutchinsonia pidetään edelleenkin vangittuina tuntemattomissa olosuhteissa, D. ottaa huomioon, että sekä Intia että Pakistan ovat ilmaisseet pahoittelunsa välikohtauksen johdosta ja monet Kashmirin pääasiallisista sotilaallisista ryhmistä ovat tuominneet kidnappaukset, E. on tietoinen siitä, että Kashmirin sotilaallisten ryhmien ja Intian turvallisuusjoukkojen välillä vuodesta 1989 jatkuneiden yhteenottojen aikana on tapahtunut myös ihmisoikeuksien loukkauksia, F. pitää myönteisenä sitä, että hallitus ja Punaisen Ristin kansainvälinen komitea allekirjoittivat 22. kesäkuuta 1995 muistion (Memorandum of Understanding) pääsystä poliittisten vankien luokse, Euroopan parlamentti, joka 1. Tuomitsee Al Faran -ryhmän suorittamat ulkomaalaisten turistien kidnappaukset; 2. Vaatii Al Faran -ryhmää vapauttamaan kidnappaamansa turistit välittömästi ja ehdoitta; 3. Kehottaa Intian ja Pakistanin hallituksia ja Jammun ja Kashmirin lukuisia poliittisia ryhmiä pidättäytymään julkilausumista ja toimista, jotka entisestäänkin lisäävät väkivallan ja koston mielialaa ja on sitä mieltä, että Kashmirin nykyinen kriisi voidaan ratkaista vain sellaisten rakentavien neuvottelujen avulla, joihin kaikki osapuolet osallistuvat ja joiden tavoitteena on saavuttaa kaikkia osapuolia tyydyttävä rauhanomainen ratkaisu ja sovinto sekä lailliselle demokratialle perustuvan hallituksen palauttaminen valtaan; 4. Kehottaa puhemiestään välittämään tämän päätöslauselman komissiolle, neuvostolle ja Intian ja Pakistanin hallituksille.